Facebook

Facebook (asese te'adogo'ö FB) ya'ia da'ö sambua aplikasi media sosial awö layanan jejaring sosial ni'okhögö Meta Platforms, sambua perusahaan teknologi sebua moroi ba Amerika. Lafasindro FB me döfi si 2004 ira mahasiswa Harvard College sotöi Mark Zuckerberg, Eduardo Saverin, Andrew McCollum, Dustin Moskovitz, awö Chris Hughes. Lahalö döi facebook moroi ba döi mbuku face book, sambua buku gangolita döi mahasiswa sasese labe'e khö ndra mahasiswa ba Amerika. Ba mböröta ha iraono zekola ba Harvard zi tola fao ba aplikasi FB andre, ba hiza aefa da'ö itugu labokai ia irege mahasiswa moroi ba universitas bö'ö ba Amerika/Kanada tola göi fao. I'otarai döfi 2006 latehegö fao dozi niha si no töra moroi ba zi 13 fakhe ndröfinia. Me Desember 2022 ituriagö FB wa no ikhamö 2,96 miliar niha sangoguna'ö FB andre ero waŵa, ba tobali bolokha gu'ö digital nomoro tölu fondrege oya la'ondrasi niha ba zi sagörö ulidanö. Ba döfi 2020 aplikasi FB no tobali aplikasi fondrege oya lafailo ba hape.

Tola labokai Facebook moroi ba wakake si so khai-khai ba internet, simane komputer (laptop ma zui desktop), tablet ba hape (smartphone). Na no lafasura'ö döira niha, tola lafa'anö nifotöi profil, heza la'ombakha'ö haniha ira awö informasi tanö bö'ö khöra. Aefa da'ö tola lasura ira sangoguna ngawalö duria si fakhai ba lala döröŵara: nisura, foto ma video sedöna mubabagi khö zangoguna bö'ö si no latema tobali awö (li Indonesia teman, li Inggris friend) ma zui tefazaewe khö niha sato dali wanehegö bakha ba Setelan privasi. Baero da'ö tola göi lafa'ohe'ö duria salio khö zangoguna bö'ö faoma Facebook Messenger, tola fao ba grup, ya'ia da'ö angowuloa ndra zangoguna somasi-masi mamatunö sambua duho huhuo, ba tola latema wangombakha (li Indonesia notifikasi) na so zi bohou nisura zangoguna bö'ö si no tobali awö.

Facebook no göi tobali börö wabu'asa li (li Indonesia kontroversi). Asese lategu FB niha börö isu privasi zangoguna (duma-dumania skandal data Cambridge Analytica), manipulasi politik (duma-dumania famawukaisi nifalua Rusia ba pemilu 2016 Amerika Serikat) awö nifotöi mass surveillance, ya'ia da'ö me no tobali FB nahia fondrege aoha khö intelijen ba wohörö-hörögö niha sato.

Baero da'ö no göi lategu abölö-bölö FB börö efek psikologis simane kecanduan faoma rasa rendah diri si no tobali masalah sosial ba zi sagörö ulidanö, awö isu tanö bö'ö simane famazaewe turia si lö boto (li Indonesia, berita palsu) ma zui turia samaelungu (li Indonesia teori konspirasi), fangokhögö okhöta niha bö'ö (li Indonesia pelanggaran hak cipta) ba sura ma huhuo sangobousi töi niha bö'ö (li Indonesia ujaran kebencian). Laböbögö göi khö FB, wa no ihönagö nahia wamazaewe ngawalö duria simane da'ö yaŵa awö wa töra ihöni-höni wa'oya zangoguna, ha ena'ö adöni dödö zowöli iklan.

Umbu 

Kategori:Teknologi
Kategori:Media sosial